text: Vejle får talende busser
  30 september 2010 kl. 10.28
  På mandag begynder bybusserne i Vejle at tale til kunderne. Næste stoppested bliver annonceret af en klar og tydelig stemme, og samtidig vises det i rødt på en skærm i bussen. Her vil passagererne både kunne se bussens endelige mål og det stoppested, der kommer næste gang.
  Den nye service bliver også til gavn for passagererne, når de står ved stoppestedet og skal med bussen. Når den standser ved et stoppested, og døren går op, fortæller en højttaler uden på bussen, hvor denne bus kører hen. Det er en stor hjælp for blinde og svagtseende passagerer, og systemet er indført i samarbejde med deres organisation.
  Det nye system er afprøvet, og der forventes ikke vanskeligheder med at bruge det. Men som altid, når der indføres ny teknologi, er der risiko for indkøringsproblemer. Skulle der opstå fejl, håber såvel vognmanden, Bent Thykjær, som Sydtrafik, at passagererne vil vise forståelse.
  